Document ID: 32014R0952

IZVEDBENA UREDBA KOMISIJE (EU) št. 952/2014
z dne 4. septembra 2014
o spremembi Priloge I k Uredbi (ES) št. 798/2008 glede vnosa za Malezijo na seznamu tretjih držav, ozemelj, območij ali kompartmentov v zvezi z visoko patogeno aviarno influenco in glede vzorcev veterinarskih spričeval za uvoz perutnine, enodnevnih piščancev, valilnih jajc, perutninskega mesa, mesa gojenih ratitov in jajc
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), zlasti uvodnega stavka člena 8, prvega odstavka točke 1 člena 8, točk 3 in 4 člena 8, člena 9(2)(b) ter člena 9(4) Direktive,
ob upoštevanju Uredbe (ES) št. 2160/2003 Evropskega parlamenta in Sveta z dne 17. novembra 2003 o nadzoru salmonele in drugih opredeljenih povzročiteljev zoonoz, ki se prenašajo z živili (2), zlasti člena 10(2) Uredbe,
ob upoštevanju Direktive Sveta 2009/158/ES z dne 30. novembra 2009 o pogojih zdravstvenega varstva živali, ki veljajo znotraj Skupnosti za trgovanje s perutnino in valilnimi jajci ter za njihov uvoz iz tretjih držav (3), zlasti člena 23(1), člena 24(2), člena 25, člena 26(2) ter člena 28(1) Direktive,
ob upoštevanju naslednjega:
(1)
Uredba Komisije (ES) št. 798/2008 (4) določa, da se uvoz proizvodov, ki jih zajema navedena uredba, v Unijo in njihov tranzit prek Unije opravljata le iz tretjih držav, ozemelj, območij ali kompartmentov, ki so navedeni v stolpcih 1 in 3 tabele iz dela 1 Priloge I k navedeni uredbi.
(2)
Uredba (ES) št. 798/2008 prav tako določa zahteve za izdajanje veterinarskih spričeval za zadevne proizvode. Pri navedenih zahtevah se upošteva, ali so zaradi statusa navedenih tretjih držav, ozemelj, območij ali kompartmentov glede bolezni potrebni posebni pogoji. V delu 2 Priloge I k navedeni uredbi so določeni navedeni posebni pogoji in vzorci veterinarskih spričeval, ki morajo spremljati uvoz navedenih proizvodov.
(3)
Malezija je v delu 1 Priloge I k Uredbi (ES) št. 798/2008 navedena kot tretja država, iz katere je sicer dovoljen uvoz jajčnih izdelkov in jajc za prehrano ljudi, vendar le iz regije Zahodni polotok (MY-1). Vendar je v vnosu za navedeno tretjo državo v navedeni prilogi navedeno, da je uvoz jajc za prehrano ljudi iz navedene regije trenutno omejen zaradi nevarnosti za javno zdravje, ker EU še ni potrdila ustreznega programa nadzora salmonele v skladu z Uredbo (ES) št. 2160/2003 in zaradi posebnega pogoja glede omejitev v zvezi z izbruhi visoko patogene aviarne influence (v nadaljnjem besedilu: HPAI).
(4)
Glede na zadnjo posodobitev registra Svetovne organizacije za zdravje živali (OIE) o HPAI pri živalih je Malezija prosta HPAI več kot dve leti. Zato je primerno odpraviti omejitve glede zdravja živali za uvoz jajc za prehrano ljudi v zvezi s HPAI in ustrezno posodobiti vnos za Malezijo v delu 1 Priloge I k Uredbi (ES) št. 798/2008. Vseeno pa bi moral biti uvoz jajc za prehrano ljudi še vedno prepovedan zaradi preostalih omejitev, ker Unija še ni odobrila programa nadzora salmonele.
(5)
Uredba (ES) št. 798/2008 določa tudi pogoje za določitev, ali se tretja država, ozemlje, območje ali kompartment štejejo za proste atipične kokošje kuge. Eden od pogojev je, da vsaj 12 mesecev pred izdajo spričevala uradnega veterinarja ni bilo izvedeno cepljenje proti navedeni bolezni s cepivi, ki ne izpolnjujejo meril za priznana cepiva proti atipični kokošji kugi iz Priloge VI k navedeni uredbi, razen če so izpolnjene dodatne zdravstvene zahteve iz Priloge VII k navedeni uredbi. V vzorcih veterinarskih spričeval BPP, BPR, DOC, DOR, HEP, HER, SRP in SRA iz dela 2 Priloge I k Uredbi (ES) št. 798/2008 se zahtevajo potrditev skladnosti in informacije o uporabi cepiv proti atipični kokošji kugi, vključno z imenom in vrsto cepiva ter datumom cepljenja. Sedanjo obliko navedenih vzorcev bi bilo treba posodobiti, da se omogoči primernejši način evidentiranja navedenih informacij v obliki tabele.
(6)
Uredba (ES) št. 798/2008 dovoljuje uvoz mesa gojenih ratitov za prehrano ljudi v Unijo iz „registriranih zaprtih gospodarstev z ratiti“ v Južni Afriki, če so izpolnjeni posebni pogoji iz Priloge I k Uredbi. Vendar so izkušnje pokazale, da je treba za navedene proizvode razjasniti zahteve za izdajanje veterinarskih spričeval, zlasti glede pojava virusov nizko patogene aviarne influence (v nadaljnjem besedilu: LPAI) na gospodarstvih z ratiti in perutnino. Zato bi bilo treba ustrezno spremeniti posebni pogoj „H“ in vzorec veterinarskega spričevala za meso gojenih ratitov za prehrano ljudi (RAT) iz dela 2 Priloge I k Uredbi (ES) št. 798/2008.
(7)
Uredba (ES) št. 798/2008 določa alternativne pogoje za izdajanje spričeval za uvoz enodnevnih piščancev in valilnih jajc iz Kanade, ki izvirajo z gospodarstev z območij, za katera ne veljajo uradne omejitve v zvezi z LPAI, na podlagi jamstev navedene tretje države in z njo sklenjenega veterinarskega sporazuma (5). Vendar je primerno določiti zahteve za izdajanje veterinarskih spričeval za uvoz enodnevnih piščancev in valilnih jajc iz vseh tretjih držav, iz katerih je dovoljen takšen uvoz, da se navedene zahteve uskladijo s tistimi, ki veljajo v Uniji v primeru izbruha LPAI, vključno z določitvijo veterinarskih omejitev za območje s polmerom najmanj 1 km okrog izbruha LPAI. Prav tako je primerno te spremenjene zahteve za LPAI določiti za uvoz vsega blaga iz žive perutnine in živih ratitov, ki so zajeti v Uredbi (ES) št. 798/2008, iz vseh tretjih držav, iz katerih je dovoljen takšen uvoz. V delih 1 in 2 Priloge I k Uredbi (ES) št. 798/2008 bi bilo treba črtati posebni pogoj „L“, vzorce veterinarskih spričeval BPP, BPR, DOC, DOR, HEP, HER, SRP in SRA pa bi bilo treba ustrezno spremeniti.
(8)
Uredba (ES) št. 2160/2003 določa pravila za nadzor salmonele pri različnih populacijah perutnine v Uniji. Zakonodaja Unije za posamezne vrste ali kategorije določa sezname tretjih držav, iz katerih je državam članicam dovoljeno uvažati perutnino in valilna jajca, ki jih zajema navedena uredba; navedena uredba pa tudi določa, da mora zadevna tretja država za vključitev na te sezname ali za ohranitev na njih Komisiji predložiti program nadzora salmonele, ki vsebuje enaka jamstva kot nacionalni programi nadzora salmonele v državah članicah. Ustrezna jamstva in informacije o tem so navedeni tudi v ustreznih vzorcih veterinarskih spričeval za navedene proizvode iz dela 2 Priloge I k Uredbi (ES) št. 798/2008. Navedbe in potrditve navedenih jamstev na vzorcih veterinarskih spričeval BPP, DOC, HEP in SRP iz dela 2 Priloge I k Uredbi (ES) št. 798/2008 bi bilo treba spremeniti, da se zaradi primernosti omogoči uporaba tabele.
(9)
Uredba Komisije (EU) št. 517/2011 (6) je razveljavila Uredbo Komisije (ES) št. 1168/2006 (7). Sklicevanja na Uredbo (ES) št. 1168/2006 v Uredbi (ES) št. 798/2008 bi bilo zato treba spremeniti, da bi se nanašala na Uredbo (EU) št. 517/2011.
(10)
Uredba (ES) št. 853/2004 (8) določa posebna pravila o higieni živil živalskega izvora za nosilce živilske dejavnosti in opredelitve, ki se uporabljajo zanje. Točka 1.12 Priloge I k navedeni uredbi določa opredelitev „notranjih organov“, ki vključuje tudi mlinček perutnine.
(11)
Poleg tega Odločba Komisije 2007/240/ES (9) določa standardne vzorce veterinarskih spričeval, ki se zahtevajo za uvoz živih živali, semena, zarodkov, jajčnih celic in proizvodov živalskega izvora v Unijo, ter spričeval za tranzit proizvodov živalskega izvora prek Unije. Pojasnila iz Priloge I k navedeni odločbi določajo, da je treba pri izpolnjevanju rubrike I.19 vzorcev veterinarskih spričeval uporabljati oznake harmoniziranega sistema (HS), kakor so navedene v harmoniziranem sistemu Svetovne carinske organizacije. V navedenem sistemu so mlinčki perutnine uvrščeni med želodce živali, ki so uvrščeni pod oznako HS 05.04 tudi, kadar so užitni.
(12)
V rubriki I.19 dela I Opomb k vzorcu veterinarskega spričevala za perutninsko meso (POU) iz dela 2 Priloge I k Uredbi (ES) št. 798/2008 sta navedeni oznaki HS 02.07 in 02.08. Za vključitev mlinčkov perutnine v spričevalo bi bilo treba v navedene opombe vključiti oznako HS 05.04.
(13)
Z Izvedbeno uredbo Komisije (EU) št. 427/2012 (10) je bilo Danski dovoljeno, da za jajca, namenjena za odpremo v navedeno državo članico, uporabi posebna jamstva glede salmonele iz Uredbe (ES) št. 853/2004. Zato bi bilo treba vzorec veterinarskega spričevala za jajca (E) iz dela 2 Priloge I k Uredbi (ES) št. 798/2008 spremeniti, da bi se upoštevala Izvedbena uredba (EU) št. 427/2012. Poleg tega bi bilo treba sklic v navedenem vzorcu veterinarskega spričevala na Uredbo Sveta (ES) št. 1028/2006 (11) zaradi razveljavitve navedene uredbe nadomestiti s sklicem na del VI Priloge VII k Uredbi (EU) št. 1308/2013 (12) Evropskega parlamenta in Sveta.
(14)
Prilogo I k Uredbi (ES) št. 798/2008 bi bilo zato treba ustrezno spremeniti.
(15)
Določiti bi bilo treba ustrezen rok, preden spremenjeni vzorci veterinarskih spričeval postanejo obvezni, da se lahko države članice in industrija prilagodijo na nove zahteve iz spremenjenih vzorcev veterinarskih spričeval.
(16)
Ukrepi iz te uredbe so v skladu z mnenjem Stalnega odbora za rastline, živali, hrano in krmo -
SPREJELA NASLEDNJO UREDBO:
Člen 1
Sprememba Uredbe (ES) št. 798/2008
Priloga I k Uredbi (ES) št. 798/2008 se spremeni v skladu s Prilogo k tej uredbi.
Člen 2
Prehodni ukrepi
V prehodnem obdobju do 14. marca 2015 je vnos v Unijo pošiljk proizvodov, ki jih zajema Uredba (ES) št. 798/2008 in spremlja veterinarsko spričevalo, izpolnjeno v skladu z ustreznimi vzorci veterinarskih spričeval BPP, BPR, DOC, DOR, HEP, HER, SRP, SRA, POU, RAT in E iz dela 2 Priloge I k Uredbi (ES) št. 798/2008, v različici pred spremembami, ki jih uvaja člen 1 te uredbe, še naprej dovoljen, če je bilo veterinarsko spričevalo podpisano pred 14. januarjem 2015.
Člen 3
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. septembra 2014

Labels: 3
17
18
6